Ranik Halle

Ranik Halle (1905–1987) var en norsk pressemann, som hadde det meste av sitt yrkesliv innen Høyres partipresse. Han var sjefredaktør ved Høyres Pressebyrå (HP) i 22 år. Halle ble tolv ganger norgesmester i bridge.

 Familiebakgrunn 
Han ble født som Andronik Saradscheff i Baku, som da tilhørte Det russiske imperiet. Han var sønn av den georgiske diplomingeniøren Sergeus Saradscheff og hans kone Anna Kostanova. Faren var blant de første oljebrannslukkerne og omkom i en eksplosjon. Saradscheffs venn, den norske forretningsmannen Halfdan Halle, hjalp enken og giftet seg med henne. Halfdan Halle adopterte Andronik, som fikk navnet Ranik. Familien flyttet til Norge etter den russiske revolusjon i 1917. Halfdan Halle var senere tilbake i Sovjet-Russland som Fridtjof Nansens medhjelper i administrasjon av nødhjelp.

 Karriere i politikk og presse 
Halle tok artium i 1923 og studerte jus og sosialøkonomi ved universitetet i tre år. Han var formann i Den Konservative Studenterforening (DKSF) 1924–1927 og redaktør i Minerva.  Halle, Realph Norland og Holger Ursin representerte en markant høyredreining i DKSF. Halle var formann i Det Norske Studentersamfund i 1928 og en av viktigste konservative debattantene i oppgjøret med Mot Dag-kretsen. 

Ranik Halle og andre fra DKSF fikk sentrale roller i Fedrelandslaget. Halle ble sekretær og redaktør i Norges Fremtid, og i 1931 ble han redaktør i Fedrelandslagets nye ukeavis ABC. I 1936 fikk en krets med sterke koblinger til Fedrelandslaget kontroll over dagsavisen Tidens Tegn, og Halle ble ansatt som nyhetsredaktør. Han var sjefredaktør i Tidens Tegn fra 1940 til avisen gikk inn i 1941.

Halle var en ivrig bridgespiller og utgav mange bridgebøker. Dette, sammen med en korrespondanseskole, sikret ham og familien et levebrød under okkupasjonen. Han ble senere president og æresmedlem i Norges Bridgeforbund.

I 1946 ble han ansatt som politisk redaktør ved Høyres Pressebyrå, og i 1950 rykket han opp til byråets sjefredaktør og administrerende direktør. Pressebyråets kunder hadde et samlet opplag på 700 000 eksemplarer, og de fleste trykte Halles  kommentarartikler. Han representerte da en mer moderat konservatisme. Halle var formann i Oslo Redaktørforening, styremedlem i Norsk Presseforbund, styremedlem i Den Konservative Presses Forening og medlem av Høyres landsstyre og sentralstyre. I 1971 oppstod en konflikt mellom Halle og Høyre-formann Kåre Willoch, og året etter gikk Halle av som sjefredaktør i Høyres Pressebyrå. Halle forklarte avgangen med at byrået stod foran en omorganisering.

Halles røykevaner påførte lungene hans alvorlige skader. Han døde av kreft i 1987.

 Bibliografi 
  – Tillit og kontakt. Festskrift til Sjur Lindebrække på 60-årsdagen 6. april 1969, redaktør.
  – Acol-systemet i bridge. De engelske europamesteres melde- og spillekonvensjoner.
  – Culbertson. Mennesket og spilleren.
  – Familien Iversen ved bridgebordet.
  – Solo bridge. Bridgeopgaver med kommentar.
  – Wienersystemet med Oslo-tillempninger. Moderne meldekonvensjoner i bridge.
  – Krigens menn, deres liv og karriere, med C. Just og E. Meidell Hopp.
  – Bedre bridge.
  – Slå fast! Kortfattet momentliste for Fedrelandslagets tillitsmenn.
  – Tillit og arbeid. Tall og betraktninger omkring kommunevalget 1931.
  – Mot 1930! Veileder for agitasjon og studiearbeide.

 Referanser 

 Eksterne lenker 


Kategori:Norske redaktører
Kategori:Høyre-politikere i Oslo
Kategori:Norske bridgespillere
Kategori:Norgesmestere i bridge
Kategori:Norske sakprosaforfattere
Kategori:Norske journalister
Kategori:Fedrelandslaget
Kategori:Formenn av Det Norske Studentersamfund
Kategori:Alumni fra Universitetet i Oslo
Kategori:Personer fra Oslo
Kategori:Nordmenn født i Asia
Kategori:Personer fra Baku